A poliomielitis, tamién dita pólio, paralís infantil y malautía de Heine-Medin, ye una malautía infecciosa virica aguda que se transmite d'una presona a atra prencipalment por via fecal-oral. O termin deriva d'as parolas griegas poliós (πολιός), "gris"; y myelós (µυελός), en referencia a lo "miollo osio", y o sufixo -itis, que denota inflamación. Tot y que alto u baixo o 90% d'as infeccions por pólio no causan garra mena de sintomas, os individuos afectatos pueden presentar una variedat de sintomas si o virus dentra en o fluxo sanguinio. En alto u baixo l'1% d'os casos, o virus dentra en o sistema niervoso central, infectando y destruindo preferentment neuronas motrices, prevocando debilidat muscular y paralís flacido. Pueden producir-se diferents tipos de paralises, pendendo de que niervos sían afectatos. A polio espinal ye a forma mas común, y se caracteriza por un paralís asimetrico que en a mayoría de casos afecta a las garras. A pólio bulbar causa una debilitat d'os musclos inervatos por os niervos cranials. A pólio bulboespinal ye una combinación de paralís bulbar y espinal.